Kostnaður við veitingar á síðasta fundi bæjarstjórnar Ölfuss var um 214 krónur á hvern fundarmann . Þessu greinir Elliði Vignisson , bæjarstjóri Ölfuss , frá á Facebook-síðu sinni í dag vegna frétta af því að fundir borgarstjórnar Reykjavíkur á tólf mánaða tímabili hafi kostað að meðaltali 850 þúsund krónur . Þar af kostuðu veitingar um 360 þúsund krónur . Elliði tekur fram að nokkur afgangur hafi orðið af veitingunum í Ölfusi . Þannig hafi verið boðið upp á eðalbrauð og salat frá Café Sól . „ Brauðið kostaði um 500 krónur og dósin af salati kostaði um 450 krónur . Þar sem fundur var frekar langur var boðið upp á tvær tegundir af salati . Með þessu var drukkið kaffi og vatn . Um var að ræða eina uppáhellu , “ segir Elliði enn fremur . Kaffikostnaðurinn hafi þannig líklega verið um 100 krónur og heildarkostnaðurinn vegna fundarins um 1.500 krónur . Fundinn hafi sjö bæjarfulltrúar setið og tveir starfsmenn . Veitingakostnaðurinn hafi því verið um 214 krónur á hvern fundarmann . Elliði tekur þó fram þann fyrirvara að tölurnar séu eftir minni en láti mjög nærri . Reykjavíkurborg segir um 40 manns koma að fundum borgarstjórnar sem þýðir að kostnaður á mann hefur verið um 9 þúsund krónur að meðaltali . Kostnaðurinn var þannig 42 sinnum meiri en í Ölfusi .